ለምሳሌ አሁን እነዚህ እንደ ድርድር መነሻ ሆነው የቀረቡት ነገሮች ከሙያ አኳያ እንዴት ነው የሚታዩት? በዓለም ላይ ያለው የምርጫ ሥርዓት በትልልቅ አሥራ ሁለት ክፍሎችና በሦስት ዋና ዋና መሥፈርቶች የሚከፈል ነው፡፡ ብዙ ዓይነት የምርጫ ሥርዓቶች አሉ፡፡ እነዚያ ምርጫዎች ቀርበው መጀመርያ በትክክል ተተርጉመው፣ አማራጮች በትክክል ከኢትዮጵያ ተጨባጭ ሁኔታ ጋር የሚሄዱ መሆናቸው ተመዝኖ፣ ሙያዊ ትንታኔ ተሰጥቶባቸው ነው የተጀመሩት? ኢሕአዴግ የራሱን የቤት ሥራ ሠርቶ መጣ፡፡ ሌሎች አማራጮች ሳይሆኑ የቀረበት ቁጥሩ ነው፡፡ ስንት ሰው በአብላጫ ስንት ሰው በተመጣጣኝ ይወከል የሚል ክርክር ነው የተደረገው እንጂ፣ ለምን ይህ ሆነ የሚል ነገርም አልነበረም፡፡ ስለዚህ ከሙያ ድጋፍ አንፃር ኢሕአዴግን የሚቃወም ሆነ የሚደግፍ ገለልተኛ የሆነ ሰው መሳተፍ ነበረበት፡፡ ምክንያቱም የኢትዮጵያን መፃኢ ዕድል ይወስናል ተብሎ ነው የሚታመነው፡፡ ይህ አለመደረጉ ስህተት ነው፡፡ አሁንም ይህ ዕድል በሌለበት ሁኔታ ይህ ውሳኔ ለእኔ የኢሕአዴግ ፍላጎት ውጤት ነው፡፡
